เทศบาลตำบลห้วยยอด ตรวจ ATK หาเชื้อโควิด -19 เชิงรุกให้พ่อค้า แม่ค้า ถนนเพียรพร้อม และตลาดศรีศุภผลห้วยยอด ก่อนเปิดจำหน่ายสินค้ารอบใหม่ เพื่อคุมการระบาดโควิดและสร้างความมั่นใจแก่ประชาชน

วันนี้ (17 ต.ค.64) เวลา 08.00น.ที่บริเวณอาคารพละศึกษาไทยเข้มแข็ง เทศบาลตำบลห้วยยอด ภายใต้การนำของนายธวัชชัย วรพงศ์พัฒน์ นายกเทศมนตรีตำบลห้วยยอด คณะผู้บริหาร สมาชิกสภาเทศบาล เจ้าหน้าที่กองสาธารณสุขและสิ่งแวดล้อม อสม.เทศบาล เจ้าหน้าที่ที่เกี่ยวข้อง ลงพื้นที่ตรวจคัดกรองหาเชื้อโควิด-19เชิงรุกให้พ่อค้าแม่ค้าแผงลอยถนนเพียรพร้อมทั้งสองฝั่ง และพ่อค้าแม่ค้าตลาดศรีศุภผลห้วยยอด ซึ่งเป็นตลาดเอกชน ด้วยชุดตรวจหาเชื้อAntigen Test Kit (ATK) หากพบผู้ติดเชื้อ จะได้นำเข้าสู่กระบวนการกักตัว เฝ้าระวังและรักษาตามกระบวนการต่อไป ส่วนแม่ค้าพ่อค้าที่มีผลการตรวจเป็นลบ เทศบาลจะได้ออกบัตรรับรองผลเพื่อให้พ่อค้าแม่ค้าห้อยบัตรดังกล่าวในขณะจำหน่ายสินค้าที่ตลาดด้วย

อย่างไรก็ดี การตรวจATKในครั้งนี้ เพื่อช่วยควบคุมการแพร่ระบาดของโรคติดเชื้อไวรัสโคโรนา 2019 สร้างความมั่นใจให้ประชาชนให้อุ่นใจคลายความวิตกกังวล และปลอดภัยเมื่อเดินทางมาจับจ่ายซื้อสินค้าที่ตลาดดังกล่าว ก่อนเปิดตลาด

จำหน่ายสินค้ารอบใหม่หลังจากปิดตลาดมาเมื่อวันที่ 30 กันยายน ที่ผ่านมา

อย่างไรก็ดี คณะกรรมการควบคุมโรคติดต่อระดับอำเภอห้วยยอดและเทศบาลฯจะประชุมตัวแทนกลุ่มพ่อค้าแม่ค้าแต่ละประเภท ในวันจันทร์ ที่ 18 ตุลาคม 2564เวลา 10.00น.ที่ห้องประชุมเทศบาลตำบลห้วยยอด เพื่อสร้างความเข้าใจพร้อมทั้งแนวทางการปฏิบัติตามมาตรการป้องกันและควบคุมโรคติดเชื้อไวรัสโคโรนา 2019 ก่อนเปิดจำหน่ายสินค้าของตลาดศรีศุภผลห้วยยอดและบริเวณถนนเพียรพร้อม

พิมมาส จันทร์ผ่อง/นักประชาสัมพันธ์ชำนาญการ/ข่าว

17 ตุลาคม 2564